<classify> Katika msimu uliomalizika, Yanga ilianza kwa kichapo cha mabao 2-0 dhidi ya Mtibwa Sugar kwenye Uwanja wa Jamhuri mjini Morogoro, licha ya kuwa na nyota wengi kikosini.Kwa mujibu wa Meneja wa Yanga, Hafidh Saleh, wamejiandaa kuhakikisha kuwa wanashinda mechi zote ikiwamo ya ufunguzi keshokutwa dhidi ya Coastal Union ya Tanga ambayo watacheza kwa tahadhari kubwa.Mchezo huo utachezwa kwenye Uwanja wa Taifa, Dar es Salaam huku timu zote zikiwa na shauku ya kuonesha uwezo kuhakikisha wanashinda na kujiwekea rekodi ya mwanzo mzuri.Akizungumza na gazeti hili jana, Salehe alisema Kocha wa Yanga, Hans van Pluijm anauchukulia mchezo huo kwa tahadhari kwa vile timu zote zimefanya maandalizi mazuri. Pluijm anauchukulia mchezo huo kwa tahadhari, akiamini Coastal sio timu ndogo kwani imefanya maandalizi mazuri, kwa hiyo ni lazima watahakikisha wanapambana kushinda, alisema meneja huyo.Alisema kikosi chao kinaendelea vizuri na mazoezi ya mwisho na hadi kufika jana kulikuwa hakuna majeruhi yoyote. Alisema wachezaji wa kimataifa waliokwenda kwenye timu zao za taifa wameshajiunga kwenye mazoezi hayo. Wachezaji hao ni Haruna Niyonzima, Amissi Tambwe, Nadir Haroub, Kelvin Yondani, Deus Kaseke, Salum Telela, Haji Mwinyi na Juma Abdul.  <topic>: MICHEZO 